COTTO ร่วง 8% “เซลออนแฟคท์” หลังประกาศงบไตรมาส 1  
COTTO ร่วง 8% “เซลออนแฟคท์” หลังประกาศงบไตรมาส 1/65 เหตุเก็งกำไรก่อนหน้าจากวานนี้ราคาหุ้นวิ่งไปปิด 2.66 บาท   
COTTO ร่วง 8% “เซลออนแฟคท์” หลังประกาศงบไตรมาส 1/65 เหตุเก็งกำไรก่อนหน้าจากวานนี้ราคาหุ้นวิ่งไปปิด 2.66 บาท   
27 เม.ย. 2565

ผู้สื่อข่าวรายงานว่า วันนี้ (27 เม.ย. 2565) ราคาหุ้น บริษัท เอสซีจี เซรามิกส์ จำกัด (มหาชน)  หรือ COTTO ณ เวลา 11:33 น. อยู่ที่ระดับ 2.44 บาท ลดลง 0.22 บาท หรือลงไป 8.27% โดยทำจุดสูงสุดที่ 2.60 บาท และทำจุดต่ำสุดที่ 2.42 บาท ด้วยมูลค่าการซื้อขาย 347.90 ล้านบาท

สำหรับราคาหุ้น COTTO ปรับตัวลงเกิดจากแรงเทขายทำกำไรออกมา ประกอบกับเป็นลักษณะ “เซลออนแฟคท์” หลังจากมีการรับรู้ผลประกอบการไตรมาส 1/2565 ไปแล้วจากวานนี้ที่ประกาศออกมา โดย COTTO มีรายได้จากการขายและการให้บริการอยู่ที่ 3,231  ล้านบาท  เพิ่มขึ้น 15% เมื่อเทียบกับงวดเดียวกันของปีก่อน 2,806 ล้านบาท จากความต้องการสินค้าที่เพิ่มขึ้นอย่างต่อเนื่อง ส่งผลให้ปริมาณการขายกระเบื้องเซรามิกทั้งในประเทศและการส่งออกเพิ่มขึ้น
ขณะที่บริษัทฯ มีกำไรสุทธิขยับขึ้นมาอยู่ที่ 211.58 ล้านบาท เพิ่มขึ้น 13% เมื่อเทียบกับไตรมาสเดียวกันของปีก่อนมีกำไรสุทธิ 187.06 ล้านบาท  ทั้งนี้บริษัทได้ดำเนินการควบคุมค่าใช้จ่ายด้านการบริหารและดำเนินการปรับปรุงประสิทธิภาพการผลิตอย่างต่อเนื่องเพื่อลดผลกระทบจากราคาก๊าซธรรมชาติและราคาวัตถุดิบที่มีการปรับตัวเพิ่มขึ้นอย่างต่อเนื่อง